Մի վայրկյանում ընկած իրերի տերը զղջալով ժպտաց ու փնթփնթալով իջավ: Առանց այդ էլ հազիվ շարժվող երթևեկության մեջ բոլորին կանգնեցնելու համար ներողություն խնդրելու պես մի շարժում արեց, նայեց ետևի մեքենաներին: Միայն այդ ժամանակ նկատեց, որ ետևից եկող մեքենան սովորական չէ, այլ հանգուցյալի մեքենա: Մահվան խորհրդանիշ մեքենան ստվերի պես դանդաղ հետևել էր իրենց, և դա մի պահ մտահոգեց խուլիգանին: Անհանգիստ, նյարդայնացած, զարմացած՝ կանգնած մնաց երթևեկության մեջտեղում: Քիչ անց նոր երկրպագուներով լցված մեկ այլ մեքենա քայլերգելով անցավ նրանց կողքով, նա ուշքի եկավ: Վերջապես հասկացավ, որ պետք է բջջային հեռախոսն ու փայտը գետնից վերցնի: Մեքենայի միջի դագաղին վերջին անգամ նայելով ու խենթացածի պես ազդանշանող մեքենաներին ձեռքով նշան անելուց հետո շրջվեց և ուղղվեց դեպի տաքսին: Արմանուշն ու Ասյան չկարողացան զսպել ծիծաղը: